ໃນວັນທີ 22 ເມສາ 2016, ກົມອາຊຽນ, ກະຊວງການຕ່າງປະເທດໄດ້ຈັດກອງປະຊຸມເຜີຍແຜ່ ສຳລັບບັນດາທູຕານຸທູດ ແລະ ຜູ້ຕາງໜ້າອົງການຈັດຕັ້ງສາກົນທີ່ກ່ຽວຂ້ອງ ກ່ຽວກັບການເປັນປະທານອາຊຽນ ຂອງ ສປປ ລາວ ປີ 2016, ທີ່ໂຮງແຮມດອນຈັນ ພາເລສ, ນະຄອນຫລວງວຽງຈັນ ໂດຍການເປັນປະທານຂອງທ່ານ ພົງສະຫວັນ ສີສຸລາດ, ຫົວໜ້າກົມອາຊຽນ, ກະຊວງການຕ່າງປະເທດ ແລະ ບັນຍາຍໂດຍ ຜູ້ຕາງຫນ້າຈາກກະຊວງການຕ່າງປະເທດ, ກະຊວງອຸດສາຫະກຳ ແລະ ການຄ້າ, ແລະ ກະຊວງຖະແຫຼງຂ່າວ, ວັດທະນະທຳ ແລະ ທ່ອງທ່ຽວ ສໍາລັບ ແຕ່ລະເສົາຄໍ້າປະຊາຄົມອາຊຽນ ຄື: ປະຊາຄົມ ການເມືອງ-ຄວາມຫມັ້ນຄົງອາຊຽນ, ປະຊາຄົມ ເສດຖະກິດອາຊຽນ ແລະ ປະຊາຄົມ ວັດທະນະທໍາ-ສັງຄົມອາຊຽນ. ພ້ອມດ້ວຍຜູ້ເຂົ້າຮ່ວມຈາກຂະແຫນງການກ່ຽວຂ້ອງ, ບັນດາທູຕານຸທູດ, ແລະ ອົງການຈັດຕັ້ງສາກົນທີ່ກ່ຽວຂ້ອງຕ່າງໆຈໍານວນ 100 ກ່ວາທ່ານ.
ຈຸດປະສົງຂອງ ກອງປະຊຸມຄັ້ງນີ້ແມ່ນແນໃສ່ເຜີຍແຜ່ ກ່ຽວກັບການເປັນປະທານອາຊຽນຂອງ ສປປ ລາວ ສໍາລັບປີ 2016 ຊຶ່ງລວມມີ ບູລິມະສິດສໍາລັບການເປັນປະທານອາຊຽນຂອງ ສປປ ລາວ ສໍາລັບທັງ 3 ເສົາຄໍ້າປະຊາຄົມອາຊຽນ, ຜົນຂອງກອງປະຊຸມຕ່າງໆທີ່ ສປປ ລາວ ເປັນປະທານໃນໄລຍະຜ່ານມາ ລວມທັງ ຜົນກອງປະຊຸມວົງແຄບຂອງລັດຖະມົນຕີຕ່າງປະເທດອາຊຽນຜ່ານມາ ແລະ ການກະກຽມດ້ານເນື້ອໃນ ແລະ ພາລາທິການຕ່າງໆ ສໍາລັບກອງປະຊຸມລັດຖະມົນຕີຕ່າງປະເທດອາຊຽນຄັ້ງທີ 49 ແລະ ກອງປະຊຸມລັດຖະມົນຕີກ່ຽວຂ້ອງອື່ນໆ ທີ່ຈະຈັດຂຶ້ນໃນເດືອນ ກໍລະກົດ 2016, ແລະ ກອງປະຊຸມສຸດຍອດອາຊຽນ ຄັ້ງທີ 28, 29 ແລະ ກອງປະຊຸມສຸດຍອດອື່ນໆທີ່ກ່ຽວຂ້ອງ ທີ່ ສປປ ລາວ ເຮົາຈະເປັນປະທານທັງຫມົດ 11 ກອງປະຊຸມສຸດຍອດໃນເດືອນ ກັນຍາ 2016 ນີ້.
ໃນກອງປະຊຸມດັ່ງກ່າວ, ຜູ້ບັນຍາຍຈາກແຕ່ລະເສົ້າຄໍ້າ ໄດ້ອະທິບາຍກ່ຽວກັບ 8 ບູລິມະສິດສໍາລັບການເປັນປະທານອາຊຽນຂອງ ສປປ ລາວ ທີ່ກອງປະຊຸມວົງແຄບຂອງລັດຖະມົນຕີຕ່າງປະເທດອາຊຽນໄດ້ຮັບຮອງເອົາ ຄື: ການຈັດຕັ້ງປະຕິບັດວິໄສທັດປະຊາຄົມອາຊຽນ 2025, ການຮັດແຄບຄວາມແຕກໂຕນດ້ານການພັດທະນາ, ການອຳນວຍຄວາມສະດວກດ້ານການຄ້າ, ການພັດທະນາວິສາຫະກິດຂະໜາດນ້ອຍ ແລະ ຂະໜາດກາງ, ການພັດທະນາການທ່ອງທ່ຽວ, ການເຊື່ອມຈອດ, ການຫັນປ່ຽນການຈ້າງງານນອກລະບົບໄປສູ່ການຈ້າງງານໃນລະບົບ ເພື່ອກ້າວໄປສູ່ການສົ່ງເສີມວຽກທີ່ມີຄຸນຄ່າໃນອາຊຽນ, ແລະ ການສົ່ງເສີມການຮ່ວມມືພາກພື້ນເພື່ອການອະນຸລັກ, ປົກປັກຮັກສາແລະສົ່ງເສີມມໍລະດົກທາງດ້ານວັດທະນະທຳອາຊຽນ. ນອກຈາກນີ້, ຜູ້ບັນຍາຍຍັງໄດ້ອະທິບາຍກ່ຽວກັບການກະກຽມດ້ານເນື້ອໃນຕ່າງໆ ໂດຍສະເພາະການຜັນຂະຫຍາຍບັນດາບູລິມະສິດຕ່າງໆ ໃຫ້ເປັນເອກະສານອາຊຽນ ເພື່ອໃຫ້ຜູ້ນໍາອາຊຽນຮັບຮອງເອົາໃນໂອກາດກອງປະຊຸມສຸດຍອດອາຊຽນ ຄັ້ງທີ 28, 29 ແລະ ກອງປະຊຸມສຸດຍອດອື່ນໆ ທີ່ກ່ຽວຂ້ອງ.
ນອກຈາກນີ້, ຫົວຫນ້າກົມພິທີການທູດ, ກະຊວງການຕ່າງປະເທດທີ່ຮັບຜິດຊອບດ້ານພິທີການແລະພາລາທິການກໍໄດ້ບັນລະຍາຍກ່ຽວກັບຄວາມພ້ອມດ້ານພິທີການ ແລະ ພາລາທິການສໍາລັບກອງປະຊຸມລະດັບລັດຖະມົນຕີຕ່າງປະເທດອາຊຽນ ແລະ ກອງປະຊຸມສຸດຍອດອາຊຽນ.
ໃນຕອນທ້າຍຂອງກອງປະຊຸມ, ກໍມີການແລກປ່ຽນຄວາມຄິດຄວາມເຫັນ ທັງທາງດ້ານເນື້ອໃນ, ພີທີການ ແລະ ພາລາທິການ ເພື່ອໃຫ້ຜູ້ເຂົ້າຮ່ວມ ໂດຍສະເພາະ ບັນດາທູຕານຸທູດ ແລະ ຕາງຫນ້າອົງການຈັດຕັ້ງພາກພື້ນ ແລະ ສາກົນ ມີຄວາມເຂົ້າໃຈແຈ້ງ ກ່ຽວກັບການເປັນປະທານອາຊຽນຂອງ ສປປ ລາວ, ລວມທັງການກະກຽມດ້ານຕ່າງໆ ສໍາລັບບັນດາກອງປະຊຸມທີ່ ສປປ ລາວຈະເປັນເຈົ້າພາບ ແລະ ເປັນປະທານໃນປີ 2016.